17. máj 2022

Presadzovanie rodovej diverzity naprieč celou spoločnosťou Henkel

Henkel usiluje o dosiahnutie rovnosti pohlaví do roku 2025

* **Ambícia dosiahnuť rodovú rovnováhu na všetkých manažérskych pozíciách do roku 2025**
* **Podiel žien v manažmente je aktuálne na úrovni 38 percent**
* **Komplexný akčný plán a súbor opatrení na podporu diverzity, rovnosti a inklúzie**

Düsseldorf – Spoločnosť Henkel prichádza s ambíciou dosiahnuť rovnosť pohlaví na všetkých úrovniach manažmentu do roku 2025, vďaka ktorej sa má podiel žien zvýšiť zásadným spôsobom nielen na úrovni top manažmentu, ale aj na juniorských a stredných vedúcich pozíciách. Táto ambícia je dôkazom jasného záväzku spoločnosti Henkel budovať rôznorodú, spravodlivú a inkluzívnu organizačnú štruktúru prostredníctvom konkrétnych cieľov a opatrení.

*„V spoločnosti Henkel sa cítime byť spoluzodpovední za to, aby mal každý človek rovnaké príležitosti, a preto podporujeme všetky kritériá, ktoré vedú k diverzite,“* hovorí CEO spoločnosti Henkel, Carsten Knobel. *„Sme hlboko presvedčení o tom, že rodová diverzita je jedným z kľúčov k budúcim úspechom našej spoločnosti. Naše cieľavedomé plány rastu sú postavené na kultúre spolupráce a podpore ľudí. Pestovanie diverzity a posilňovanie našej inkluzívnej kultúry nám umožňuje efektívne spolupracovať, pozerať sa na veci z rôznych perspektív a navzájom sa podporovať – nie napriek, ale práve vďaka tomu, že sa jeden od druhého odlišujeme.“*

V posledných rokoch sa spoločnosti Henkel darilo stabilne zvyšovať podiel žien na manažérskych pozíciách, vďaka čomu je dnes na úrovni 38 percent. *„Dosiahli sme v tomto smere pokrok, ale potrebujeme urobiť ešte viac. Dosiahnutie rodovej rovnováhy naprieč všetkými úrovňami manažmentu je skutočne ambicióznou víziou. Sme plne odhodlaní pokračovať a zintenzívňovať naše snahy prostredníctvom konkrétnych programov a opatrení, aby sme naplno využili náš potenciál pre diverzitu,“* hovorí riaditeľka pre ľudské zdroje zo spoločnosti Henkel, Sylvie Nicol. *„Budeme presadzovať inkluzívnosť v myslení a spolupráci a vytvárať štruktúry a procesy, ktoré budú ešte spravodlivejšie a transparentnejšie než doteraz.“*

**Akčný plán na podporu ešte väčšej rodovej diverzity**

Na dosiahnutie ešte väčšej rodovej diverzity spoločnosť Henkel urýchli svoje programy a opatrenia naprieč celým životným cyklom zamestnanca – počnúc náborom, cez rozvoj až po retenciu. Pôjde o nábor a priťahovanie talentov na rodovo inkluzívnej báze, detailný monitoring plánovania kariérneho postupu a nástupníctva, intenzívne interné doškoľovanie v duchu diverzity, školenia zamerané na podvedomé predsudky a programy na posilnenie inklúzie, mapovanie nových spôsobov práce, ako napr. zdieľané alebo čiastočné riadiace pozície, ale aj využívanie mnohých mentorských a networkingových iniciatív v rámci spoločnosti Henkel na dosiahnutie diverzity v globálnom meradle.

**Diverzita, rovnosť a inklúzia**

V roku 2007 bola spoločnosť Henkel jednou z prvých spoločností nemeckého indexu DAX, ktoré vybudovali svoj vlastný globálny tím zameraný na diverzitu. Dnes sú v stratégii a firemnej kultúre spoločnosti diverzita, rovnosť a inklúzia (DEI) už hlboko zakorenené. Úsilie spoločnosti Henkel o rodovú diverzitu je kľúčovým prvkom holistickej stratégie spoločnosti, ktorá v sebe okrem iného zahŕňa aj medzinárodnosť a etnickú rozmanitosť, sexuálnu orientáciu, hendikepy aj spoluprácu rôznych generácií. Ambíciou spoločnosti Henkel zabezpečiť výrazný pokrok vo všetkých týchto oblastiach na všetkých úrovniach organizačnej štruktúry. Na presadenie týchto myšlienok do praxe spoločnosť Henkel dokonca zriadila svoju vlastnú korporátnu sieť zameranú na spoluprácu v duchu diverzity, rovnosti a inklúzie, ktorá pôsobí naprieč všetkými oddeleniami aj regiónmi.

O spoločnosti Henkel

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com